KOMISIJOS SPRENDIMAS
2008 m. birželio 17 d.
iš dalies keičiantis Sprendimą 2002/994/EB dėl tam tikrų apsaugos priemonių, taikomų iš Kinijos importuojamiems gyvūninės kilmės produktams
(pranešta dokumentu Nr. C(2008) 2483)
(Tekstas svarbus EEE)
(2008/463/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (1), ypač į jos 22 straipsnio 6 dalį,
kadangi:
(1)
2002 m. gruodžio 20 d. Komisijos sprendimas 2002/994/EB dėl tam tikrų apsaugos priemonių, taikomų iš Kinijos importuojamiems gyvūninės kilmės produktams (2), taikomas visiems gyvūninės kilmės produktams, importuojamiems iš Kinijos ir skirtiems vartoti maistui arba naudoti gyvūnų pašarui.
(2)
Pagal minėto sprendimo 3 straipsnį valstybės narės leidžia importuoti Sprendimo priedo II dalyje išvardytus produktus, prie kurių pridėta Kinijos kompetentingų institucijų deklaracija, nurodanti, kad prieš išsiuntimą buvo atliktas kiekvienos siuntos cheminis tyrimas, siekiant užtikrinti, kad minėti produktai nekeltų pavojaus žmonių sveikatai. Šis tyrimas pirmiausia turi būti atliekamas, siekiant nustatyti, ar produktuose yra chloramfenikolio ir nitrofurano bei jo metabolitų.
(3)
Be to, iš Kinijos importuotuose žuvininkystės (iš akvakultūros gautuose) produktuose šiuo metu taip pat rasta malachitinės žalumos ir metileno mėlio likučių. Todėl Sprendimo 2002/994/EB 3 straipsnį reikėtų atitinkamai iš dalies pakeisti, įtraukiant šių medžiagų žuvininkystės (iš akvakultūros gautuose) produktuose tyrimą.
(4)
Yra tikslinga nustatyti pereinamąjį laikotarpį, per kurį būtų leidžiama importuoti žuvininkystės (iš akvakultūros gautų) produktų siuntas, su kuriomis nepateikiami malachitinės žalumos ir metileno mėlio likučių tyrimo rezultatai, jeigu valstybės narės užtikrina, kad šios siuntos, atgabenus jas į Bendriją, bus tinkamai patikrintos.
(5)
Todėl Sprendimą 2002/994/EB reikėtų atitinkamai iš dalies pakeisti.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2002/994/EB 3 straipsnis pakeičiamas taip:
„3 straipsnis
Valstybės narės leidžia importuoti priedo II dalyje išvardytų produktų siuntas, prie kurių pridėta Kinijos kompetentingų institucijų deklaracija, nurodanti, kad prieš išsiuntimą buvo atliktas kiekvienos siuntos cheminis tyrimas, siekiant užtikrinti, kad minėti produktai nekeltų pavojaus gyvūnų ar žmonių sveikatai. Šis visų priedo II dalyje išvardytų produktų cheminis tyrimas pirmiausia turi būti atliekamas, siekiant juose aptikti chloramfenikolį ir nitrofuraną bei jo metabolitus. Be to, priedo II dalyje nurodyti žuvininkystės (iš akvakultūros gauti) produktai tiriami, siekiant nustatyti, ar juose nėra malachitinės žalumos ir metileno mėlio bei jų metabolitų. Šio cheminio tyrimo rezultatai įtraukiami į minėtą deklaraciją.“
2 straipsnis
1. Valstybės narės gali leisti ne ilgiau kaip šešias savaites nuo šio sprendimo įsigaliojimo dienos importuoti iš Kinijos žuvininkystės (iš akvakultūros gautus) produktus, su kuriais nepateikiami cheminio malachitinės žalumos ir metileno mėlio bei jų metabolitų tyrimo rezultatai, jeigu importuojanti valstybė narė užtikrina, kad visos šių produktų siuntos bus patikrintos, siekiant nustatyti, ar produktuose nėra malachitinės žalumos ir metileno mėlio bei jų metabolitų.
2. Visas išlaidas, patirtas atliekant šio straipsnio 1 dalyje numatytą tyrimą, apmoka siuntėjas, gavėjas arba vieno iš jų įgaliotinis.
3 straipsnis
Šis sprendimas taikomas nuo 2008 m. liepos 1 d.
4 straipsnis
Šis sprendimas skirtas valstybėms narėms.
Priimta Briuselyje, 2008 m. birželio 17 d.